title: Provedbena uredba Komisije (EU) 2017/2313 оd 13. prosinca 2017. o utvrđivanju specifikacija formata biljne putovnice za premještanje unutar područja Unije i biljne putovnice za unos u zaštićeno područje i premještanje unutar njega

text:
               14.12.2017

               HR

               Službeni list Europske unije

               L 331/44

         PROVEDBENA UREDBA KOMISIJE (EU) 2017/2313
   оd 13. prosinca 2017.
   o utvrđivanju specifikacija formata biljne putovnice za premještanje unutar područja Unije i biljne putovnice za unos u zaštićeno područje i premještanje unutar njega
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 83., stavak 7.,
   budući da:

               (1)

               Člankom 83. stavkom 7. Uredbe (EU) 2016/2031 Komisiju se ovlašćuje za utvrđivanje specifikacija formata biljnih putovnica za premještanje unutar područja Unije i biljnih putovnica za unos u zaštićeno područje i premještanje unutar njega. Kako bi se osigurala laka vidljivost i jasna čitljivost, važno je da biljne putovnice imaju standardizirani format. Time se osigurava i da se biljne putovnice jasno razlikuju od svih drugih informacija ili etiketa.

               (2)

               Zbog razlika u veličini i obilježjima bilja, biljnih proizvoda ili drugih predmeta za koje je potrebna biljna putovnica, trebalo bi osigurati određeni stupanj fleksibilnosti u pogledu specifikacija formata biljne putovnice. Stoga bi za svaku kategoriju biljnih putovnica utvrđenih u dijelovima A do D Priloga, trebalo omogućiti različite alternativne obrasce kako bi se uzele u obzir navedene razlike među biljkama, biljnim proizvodima ili drugim predmetima za koje je potrebna biljna putovnica. Osim toga, tim obrascima ne bi se trebala posebno utvrđivati veličina biljnih putovnica, uporaba granične crte, omjer veličina njihovih elemenata i fontovi koji se u njima upotrebljavaju.

               (3)

               Elemente biljne putovnice trebalo bi rasporediti u pravokutnom ili kvadratnom obliku i jasno ih odvojiti od bilo kojeg drugog pisanog ili slikovnog materijala s pomoću granične crte ili na neki drugi način. Iskustvo je pokazalo da je to važno kako bi se povećala vidljivost biljnih putovnica i njihova prepoznatljivost u odnosu na sve druge informacije ili etikete.

               (4)

               Radi pravne sigurnosti ova bi se Uredba trebala primjenjivati od istog datuma kao i Uredba (EU) 2016/2031.

               (5)

               Mnoge biljke, biljni proizvodi i drugi predmeti za koje će se biljne putovnice izdati u skladu s Direktivom Komisije 92/105/EEZ (2) prije datuma primjene ove Uredbe i dalje će biti na tržištu ili se premještati nakon tog datuma. Budući da nema zdravstvenih rizika zbog kojih bi bilo potrebno neposredno izmijeniti specifikacije formata, biljne putovnice izdane prije 14. prosinca 2019. trebale bi ostati valjane do 14. prosinca 2023.

               (6)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Obrasci za biljne putovnice
   1.   Biljne putovnice za premještanje unutar područja Unije moraju biti u skladu s jednim od obrazaca utvrđenih u dijelu A Priloga.
   2.   Biljne putovnice za unos u zaštićeno područje i premještanje unutar njega moraju biti u skladu s jednim od obrazaca utvrđenih u dijelu B Priloga.
   3.   Biljne putovnice za premještanje unutar područja Unije, u kombinaciji s certifikacijskom etiketom prema članku 83. stavku 5. drugom podstavku Uredbe (EU) 2016/2031, moraju biti u skladu s jednim od obrazaca utvrđenih u dijelu C Priloga.
   4.   Biljne putovnice za unos u zaštićeno područje i premještanje unutar njega, u kombinaciji s certifikacijskom etiketom prema članku 83. stavku 5. trećem podstavku Uredbe (EU) 2016/2031, moraju biti u skladu s jednim od obrazaca utvrđenih u dijelu D Priloga.
   Članak 2.
   Zahtjevi u pogledu elemenata biljne putovnice
   Elementi biljne putovnice utvrđeni u Prilogu VII. Uredbi (EU) 2016/2031 raspoređuju se u pravokutnom ili kvadratnom obliku i čitljivi su bez uporabe vidnih pomagala.
   Omeđeni su graničnom crtom ili na drugi način jasno odvojeni od bilo kojeg drugog pisanog ili slikovnog materijala kako bi bili lako vidljivi i jasno se razlikovali.
   Članak 3.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   Članak 4.
   Datum početka primjene
   Ova se Uredba primjenjuje od 14. prosinca 2019.
   Biljne putovnice izdane prije 14. prosinca 2019. u skladu s Direktivom 92/105/EEZ ostaju valjane do 14. prosinca 2023.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 13. prosinca 2017.

            Za Komisiju

            Predsjednik

         Jean-Claude JUNCKER

      (1)  SL L 317, 23.11.2016., str. 4.

      (2)  Direktiva Komisije 92/105/EEZ od 3. prosinca 1992. o utvrđivanju stupnja standardizacije biljnih putovnica koje se koriste pri premještanju određenog bilja, biljnih proizvoda ili drugih predmeta unutar Zajednice i o utvrđivanju detaljnih postupaka u vezi s izdavanjem takvih biljnih putovnica te uvjeti i detaljni postupci njihove zamjene (SL L 4, 8.1.1993., str. 22.).

      PRILOG
      Tehnička specifikacija: Veličina biljnih putovnica, uporaba granične crte, omjer veličina njihovih elemenata i fontovi koji se upotrebljavaju u obrascima navedeni su samo kao primjeri.
      Zastava Unije može se otisnuti u boji ili crno-bijelo ili s bijelim zvijezdama na crnoj pozadini ili obrnuto.
      Legenda

                  1.

                  Riječi „Plant Passport” („Biljna putovnica”) ili „Plant Passport – PZ” („Biljna putovnica – ZP”) na engleskom jeziku i, prema potrebi, na još jednom službenom jeziku Unije, odvojene kosom crtom.

                  2.

                  Botanički naziv/nazivi dotične biljne vrste / dotičnih biljnih vrsta ili taksona za bilje i biljne proizvode ili, prema potrebi, naziv dotičnog predmeta te, neobvezno, naziv sorte.

                  3.

                  Dvoslovna oznaka u skladu sa standardom ISO 3166-1-alpha-2 (1) iz članka 67. točke (a) Uredbe (EU) 2016/2031 za državu članicu u kojoj je registriran specijalizirani subjekt koji izdaje biljnu putovnicu.

                  4.

                  Abecedni, numerički ili alfanumerički nacionalni registracijski broj dotičnog specijaliziranog subjekta.

                  5.

                  Prema potrebi kôd sljedivosti dotičnog bilja, biljnog proizvoda ili drugog predmeta.

                  6.

                  Prema potrebi jedinstveni crtični kôd, QR-kôd, hologram, čip ili drugi nosač podataka koji dopunjava kôd sljedivosti.

                  7.

                  Prema potrebi dvoslovna oznaka u skladu sa standardom ISO 3166-1-alpha-2 iz članka 67. točke (a) Uredbe (EU) 2016/2031 države članice / država članica podrijetla.

                  8.

                  Prema potrebi ime treće zemlje / imena trećih zemalja podrijetla ili njezina/njihova dvoslovna oznaka u skladu sa standardom ISO 3166-1-alpha-2.

                  9.

                  Znanstveni naziv karantenskog štetnog organizma / nazivi karantenskih štetnih organizama zaštićenog područja ili, alternativno, kodovi posebno dodijeljeni tim štetnim organizmima iz članka 32. stavka 3. Uredbe (EU) 2016/2031.

                  10.

                  Informacije potrebne za službenu etiketu za sjeme ili drugi reprodukcijski materijal koji su navedeni u članku 10. stavku 1. Direktive Vijeća 66/401/EEZ (2), članku 10. stavku 1. Direktive Vijeća 66/402/EEZ (3), članku 10. stavku 1. Direktive Vijeća 68/193/EEZ (4), članku 12. Direktive Vijeća 2002/54/EZ (5), članku 28. stavku 1. Direktive Vijeća 2002/55/EZ (6), članku 13. stavku 1. Direktive Vijeća 2002/56/EZ (7), članku 12. stavku 1. Direktive Vijeća 2002/57/EZ (8) odnosno etiketom za predosnovni, osnovni ili certificirani materijal kako je navedeno u članku 9. stavku 1. točki (b) Direktive Vijeća 2008/90/EZ (9).

         DIO A

         Obrasci za biljne putovnice za premještanje unutar područja Unije iz članka 1. stavka 1.

         DIO B

         Obrasci za biljne putovnice za unos u zaštićeno područje i premještanje unutar njega iz članka 1. stavka 2.

         DIO C

         Obrasci za biljne putovnice za premještanje unutar područja Unije, u kombinaciji s certifikacijskom etiketom, iz članka 1. stavka 3.

         DIO D

         Obrasci za biljne putovnice za unos u zaštićeno područje i premještanje unutar njega, u kombinaciji s certifikacijskom etiketom, iz članka 1. stavka 4.

         (1)  ISO 3166-1:2006, Oznake za iskazivanje imena država i njihovih potpodjela – Dio 1.: Oznake država. Međunarodna organizacija za normizaciju, Ženeva.

         (2)  Direktiva Vijeća 66/401/EEZ od 14. lipnja 1966. o stavljanju na tržište sjemena krmnog bilja (SL 125, 11.7.1966., str. 2298/66.).

         (3)  Direktiva Vijeća 66/402/EEZ od 14. lipnja 1966. o stavljanju na tržište sjemena žitarica (SL 125, 11.7.1966., str. 2309/66.).

         (4)  Direktiva Vijeća 68/193/EEZ od 9. travnja 1968. o stavljanju na tržište materijala za vegetativno umnažanje vinove loze (SL L 93, 17.4.1968., str. 15.).

         (5)  Direktiva Vijeća 2002/54/EZ od 13. lipnja 2002. o stavljanju na tržište sjemena repe (SL L 193, 20.7.2002., str. 2.).

         (6)  Direktiva Vijeća 2002/55/EZ od 13. lipnja 2002. o stavljanju na tržište sjemena povrća (SL L 193, 20.7.2002., str. 33.).

         (7)  Direktiva Vijeća 2002/56/EZ od 13. lipnja 2002. o stavljanju na tržište sjemenskog krumpira (SL L 193, 20.7.2002., str. 60.).

         (8)  Direktiva Vijeća 2002/57/EZ od 13. lipnja 2002. o stavljanju na tržište sjemena uljarica i predivog bilja (SL L 193, 20.7.2002., str. 74.).

         (9)  Direktiva Vijeća 2008/90/EZ od 29. rujna 2008. o stavljanju na tržište reprodukcijskog sadnog materijala i sadnica namijenjenih proizvodnji voća (SL L 267, 8.10.2008., str. 8.).


title: Provedbena uredba Komisije (EU) 2017/2324 оd 12. prosinca 2017. o produljenju odobrenja aktivne tvari glifosat u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP. )

text:
               15.12.2017

               HR

               Službeni list Europske unije

               L 333/10

         PROVEDBENA UREDBA KOMISIJE (EU) 2017/2324
   оd 12. prosinca 2017.
   o produljenju odobrenja aktivne tvari glifosat u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1.,
   budući da:

               (1)

               Direktivom Komisije 2001/99/EZ (2) glifosat je uvršten u Prilog I. Direktivi Vijeća 91/414/EEZ (3) kao aktivna tvar.

               (2)

               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

               (3)

               Odobrenje aktivne tvari glifosat, kako je navedena u dijelu A Priloga Provedbenoj uredbi (EU) br. 540/2011, istječe 15. prosinca 2017.

               (4)

               Zahtjev za produljenje uvrštenja aktivne tvari glifosat u Prilog I. Direktivi 91/414/EEZ podnesen je u skladu s člankom 4. Uredbe Komisije (EU) br. 1141/2010 (5) u roku predviđenom tim člankom.

               (5)

               Podnositelj zahtjeva dostavio je dodatnu dokumentaciju u skladu sa zahtjevima iz članka 9. Uredbe (EU) br. 1141/2010. Država članica izvjestiteljica utvrdila je da je zahtjev potpun.

               (6)

               Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 20. prosinca 2013. Europskoj agenciji za sigurnost hrane (dalje u tekstu: „Agencija”) i Komisiji.

               (7)

               Agencija je izvješće o ocjeni produljenja dostavila na podnošenje primjedbi podnositelju zahtjeva i državama članicama te je primljene primjedbe proslijedila Komisiji. Agencija je usto sažetak dodatne dokumentacije učinila dostupnim javnosti.

               (8)

               Na temelju nalaza Međunarodne agencije za istraživanje raka u pogledu karcinogenog potencijala glifosata objavljenih 20. ožujka 2015. Komisija je 29. travnja 2015. od Agencije zatražila da preispita temeljne podatke i uključi te nalaze u svoj zaključak do 13. kolovoza 2015.

               (9)

               Kako bi se omogućila odgovarajuća ocjena podataka (6) Međunarodne agencije za istraživanje raka i izuzetno velikog broja primjedbi zaprimljenih od država članica i javnosti, Komisija je produljila rok za podnošenje zaključka Agencije do 30. listopada 2015.

               (10)

               Agencija je 30. listopada 2015. Komisiji dostavila zaključak (7) o tome može li se pretpostaviti da glifosat ispunjava mjerila za odobravanje iz članka 4. Uredbe (EZ) br. 1107/2009. Komisija je 28. siječnja 2016. Stalnom odboru za bilje, životinje, hranu i hranu za životinje dostavila nacrt izvješća o pregledu za glifosat.

               (11)

               Podnositelju zahtjeva omogućeno je podnošenje primjedbi na nacrt izvješća o pregledu.

               (12)

               Na raspravama u Stalnom odboru za bilje, životinje, hranu i hranu za životinje održanima 18. i 19. svibnja 2016. pokazalo se da u pogledu posebne situacije povezane s glifosatom nekoliko država članica, u svojoj ulozi upravitelja rizikom, smatra da je prije donošenja odluke u pogledu produljenja odobrenja primjereno zatražiti mišljenje Odbora za procjenu rizika Europske agencije za kemikalije (dalje u tekstu: „Agencija”) o usklađenom razvrstavanju u pogledu karcinogenosti glifosata jer bi takvo mišljenje moglo biti relevantno za odobravanje na temelju mjerila utvrđenih u Uredbi (EZ) br. 1107/2009.

               (13)

               O mogućem produljenju odobrenja glifosata opširno se raspravljalo i izvan okvira Stalnog odbora za bilje, životinje, hranu i hranu za životinje. Europski parlament donio je 13. travnja 2016. (8) i 24. listopada 2017. (9) rezolucije o različitim nacrtima provedbenih uredbi Komisije o produljenju odobrenja aktivne tvari glifosat, a Europska komisija 6. listopada 2017. službeno je zaprimila uspješnu europsku građansku inicijativu (EGI) (10) koja se posebno odnosi na glifosat u okviru jednog od svojih triju ciljeva, s valjanim potpisima najmanje milijun građana iz najmanje sedam država članica.

               (14)

               Budući da se mišljenje Agencijina Odbora za procjenu rizika o usklađenom razvrstavanju u pogledu karcinogenosti glifosata smatralo nužnim, država članica izvjestiteljica 17. ožujka 2016. dostavila je dokumentaciju u skladu s člankom 37. Uredbe (EZ) br. 1272/2008 Europskog parlamenta i Vijeća (11), uključujući podatke o razredu opasnosti za karcinogenost. S obzirom na vrijeme potrebno za procjenu te dokumentacije Provedbenom uredbom Komisije (EU) 2016/1056 (12) produljen je rok valjanosti odobrenja aktivne tvari na razdoblje od šest mjeseci nakon datuma na koji Komisija zaprimi mišljenje Agencijina Odbora za procjenu rizika, ali najkasnije do 31. prosinca 2017. U međuvremenu su s obzirom na nove znanstvene i tehničke spoznaje Provedbenom uredbom Komisije (EU) 2016/1313 (13) izmijenjeni uvjeti odobrenja te aktivne tvari.

               (15)

               Agencijin Odbor za procjenu rizika donio je svoje mišljenje (14)15. ožujka 2017., koje je 15. lipnja 2017. proslijedio Komisiji. Komisija je 28. lipnja 2017. objavila Obavijest (15), kojom se potvrđuje datum njegova primitka u Službenom listu Europske unije. Agencijin Odbor za procjenu rizika u svojem je mišljenju jednoglasno zaključio da za glifosat, na temelju trenutačno dostupnih informacija, nije opravdano bilo kakvo razvrstavanje opasnosti u pogledu karcinogenosti.

               (16)

               Agencija je u svojem zaključku iz listopada 2015. utvrdila da ne postoji dovoljno podataka da bi se odbacila mogućnost djelovanja na endokrini sustav, koja je uočena u jednom istraživanju. Relevantni podaci postali su dostupni prekasno da bi ih se uključilo u stručni pregled. Komisija je 27. rujna 2016. od Agencije zatražila da procijeni dodatne podatke. Agencija je 7. rujna 2017. (16) obavijestila Komisiju o svojem zaključku o mogućim svojstvima endokrine disrupcije glifosata. U svojem je zaključku Agencija potvrdila da je nedostatak podataka uzet u obzir na odgovarajući način jer dokazi upućuju na to da na temelju sveobuhvatne baze podataka dostupne u području toksikologije glifosat nema svojstva endokrine disrupcije na estrogen, androgen, štitnjaču i steroidogenezu. Rezultati raspoloživih ekotoksikoloških istraživanja nisu bili u suprotnosti s tim zaključkom.

               (17)

               Za jednu ili više reprezentativnih uporaba najmanje jednog sredstva za zaštitu bilja koje sadržava aktivnu tvar glifosat utvrđeno je da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga se ta mjerila za odobravanje smatraju ispunjenima.

               (18)

               Stoga je primjereno produljiti odobrenje za glifosat.

               (19)

               Iako o aktivnoj tvari glifosat već postoji mnogo podataka na temelju kojih je procijenjeno da bi odobrenje te aktivne tvari trebalo produljiti, dodatni podaci o glifosatu, u odnosu na druge aktivne tvari, objavljuju se iznimno brzo. Stoga bi pri donošenju odluke o duljini trajanja roka valjanosti odobrenja glifosata trebalo uzeti u obzir mogućnost brzog budućeg razvoja u području znanosti i tehnologije imajući pritom na umu i činjenicu da je glifosat jedan od najupotrebljavanijih herbicida u Uniji.

               (20)

               S obzirom na te posebnosti i druge legitimne čimbenike iz prethodno navedenih uvodnih izjava te imajući na umu potrebu da se osigura razina sigurnosti i zaštite koja je u skladu s visokom razinom zaštite koja se u Uniji zahtijeva, iz perspektive upravljanja rizikom primjereno je predvidjeti produljenje odobrenja glifosata na razdoblje od pet godina i osigurati prioritet glifosata pri ponovnoj procjeni u odnosu na druge aktivne tvari.

               (21)

               U skladu s člankom 14. stavkom 1. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je utvrditi određene uvjete i ograničenja.

               (22)

               U skladu s člankom 20. stavkom 3. Uredbe (EZ) br. 1107/2009, u vezi s njezinim člankom 13. stavkom 4., trebalo bi na odgovarajući način izmijeniti Prilog Provedbenoj uredbi (EU) br. 540/2011.

               (23)

               Budući da rok valjanosti postojećeg odobrenja glifosata istječe 15. prosinca 2017., ova bi Uredba trebala stupiti na snagu što prije.

               (24)

               Ova bi se Uredba trebala primjenjivati od sljedećeg dana nakon dana isteka roka valjanosti odobrenja aktivne tvari glifosat kako je navedeno u uvodnoj izjavi 3.

               (25)

               Stalni odbor za bilje, životinje, hranu i hranu za životinje nije donio mišljenje u roku koji je odredio njegov predsjednik. Provedbeni akt smatrao se potrebnim i predsjednik odbora podnio je nacrt provedbenog akta žalbenom odboru na daljnje razmatranje. Mjere predviđene ovom Uredbom u skladu su s mišljenjem žalbenog odbora,

         DONIJELA JE OVU UREDBU:
   Članak 1.
   Produljenje odobrenja aktivne tvari
   Odobrenje aktivne tvari glifosat, kako je navedena u Prilogu I., produljuje se u skladu s uvjetima utvrđenima u tom Prilogu.
   Članak 2.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.
   Članak 3.
   Stupanje na snagu i datum primjene
   Ova Uredba stupa na snagu sljedećeg dana od dana objave u Službenom listu Europske unije.
   Primjenjuje se od 16. prosinca 2017.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Strasbourgu 12. prosinca 2017.

            Za Komisiju

            Predsjednik

         Jean-Claude JUNCKER

      (1)  SL L 309, 24.11.2009., str. 1.

      (2)  Direktiva Komisije 2001/99/EZ od 20. studenoga 2001. o izmjeni Priloga I. Direktivi Vijeća 91/414/EEZ o stavljanju sredstava za zaštitu bilja na tržište radi uvrštavanja glifosata i tifensulfuron-metila kao aktivnih tvari (SL L 304, 21.11.2001., str. 14.).

      (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

      (5)  Uredba Komisije (EU) br. 1141/2010 od 7. prosinca 2010. o utvrđivanju postupka za produljenje uvrštenja druge grupe aktivnih tvari u Prilog I. Direktivi Vijeća 91/414/EEZ i utvrđivanju popisa tih tvari (SL L 322, 8.12.2010., str. 10.).

      (6)  Monografije Međunarodne agencije za istraživanje raka o ocjeni rizika od karcinogenosti za ljude, svezak 112. (2015.). Dostupno na internetu: www.iarc.fr.

      (7)  EFSA (Europska agencija za sigurnost hrane), 2015. „Conclusion on the peer review of the pesticide risk assessment of the active substance glyphosate” (Zaključak o stručnom pregledu procjene rizika od pesticida s aktivnom tvari glifosat). EFSA Journal 2015.;13(11):4302, 107 str. doi:10.2903/j.efsa.2015.4302 Dostupno na internetu: www.efsa.europa.eu.

      (8)  Rezolucija Europskog parlamenta od 13. travnja 2016. o nacrtu provedbene uredbe Komisije o produljenju odobrenja aktivne tvari glifosata u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi (EU) br. 540/2011 (D044281/01 – 2016/2624(RSP)). Dostupno na internetu: http://www.europarl.europa.eu/sides/getDoc.do?type=TA&reference=P8-TA-2016-0119&language=EN&ring=B8-2016-0439.

      (9)  Rezolucija Europskog parlamenta od 24. listopada 2017. o nacrtu provedbene uredbe Komisije o produljenju odobrenja aktivne tvari glifosata u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi (EU) br. 540/2011 (D053565-01 – 2017/2904(RSP). Dostupno na internetu: http://www.europarl.europa.eu/sides/getDoc.do?type=TA&reference=P8-TA-2017-0395&language=EN&ring=B8-2017-0567.

      (10)  Registarski broj koji dodjeljuje Komisija: ECI(2017) 000002, dostupno na internetu: http://ec.europa.eu/citizens-initiative/public/initiatives/successful/details/2017/000002?lg=en.

      (11)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

      (12)  Provedbena uredba Komisije (EU) 2016/1056 оd 29. lipnja 2016. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivne tvari glifosat (SL L 173, 30.6.2016., str. 52.).

      (13)  Provedbena uredba Komisije (EU) 2016/1313 оd 1. kolovoza 2016. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari glifosat (SL L 208, 2.8.2016., str. 1.).

      (14)  Europska agencija za kemikalije (ECHA) (2017.). Mišljenje Odbora za procjenu rizika o prijedlogu usklađenog razvrstavanja i označivanja glifosata (ISO); N-(fosfonometil)glicin (EZ broj: 213-997-4; CAS broj: 1071-83-6).

      (15)  Obavijest Komisije o datumu primitka mišljenja Odbora za procjenu rizika Europske agencije za kemikalije o prijedlogu usklađenog razvrstavanja i označivanja glifosata na razini EU-a (SL C 204, 28.6.2017., str. 5.).

      (16)  EFSA (Europska agencija za sigurnost hrane), 2017. „Conclusion on the peer review of the pesticide risk assessment of the potential endocrine disrupting properties of glyphosate” (Zaključak o stručnom pregledu procjene rizika od pesticida u pogledu mogućih svojstava endokrine disrupcije aktivne tvari glifosat). EFSA Journal 2017.;15(9):4979, 20 str. https://doi.org/10.2903/j.efsa.2017.4979.

      PRILOG I.

                  Uobičajeni naziv,
                  identifikacijski brojevi

                  Kemijski naziv prema IUPAC-u

                  Čistoća (1)

                  Datum odobrenja

                  Prestanak odobrenja

                  Posebne odredbe

                  Glifosat
                  CAS br. 1071-83-6
                  CIPAC br. 284

                  N-(fosfonometil)glicin

                  ≥ 950 g/kg
                  Nečistoće:
                  formaldehid, manje od 1 g/kg

                     N-nitrozo-glifosat, manje od 1 mg/kg

                  16. prosinca 2017.

                  15. prosinca 2022.

                  Dopušten za uporabu samo kao herbicid.
                  Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za glifosat, a posebno njegovi dodaci I. i II.
                  U toj ukupnoj ocjeni države članice moraju obratiti posebnu pozornost na sljedeće:

                              —

                              zaštitu podzemnih voda u osjetljivim područjima, posebice u slučaju uporabe na nepoljoprivrednim površinama,

                              —

                              zaštitu profesionalnih i neprofesionalnih korisnika,

                              —

                              rizik za kopnene kralježnjake i kopneno bilje koje ne pripada ciljnoj skupini,

                              —

                              rizik za raznolikost i brojnost kopnenih člankonožaca i kralježnjaka koji ne pripadaju ciljanoj skupini putem trofičkih interakcija,

                              —

                              usklađenost uporaba prije berbe s dobrim poljoprivrednim praksama.

                        Uvjeti uporabe prema potrebi uključuju mjere za smanjenje rizika.
                  Države članice osiguravaju da se uporaba sredstava za zaštitu bilja koja sadržavaju glifosat u određenim područjima iz članka 12. podstavka (a) Direktive 2009/128/EZ svede na najmanju moguću mjeru.
                  Države članice osiguravaju jednakovrijednost specifikacija tehničkog materijala proizvedenog za tržište i pokusnog materijala upotrijebljenog u toksikološkim studijama.
                  Države članice osiguravaju da sredstva za zaštitu bilja koja sadržavaju glifosat ne sadržavaju koformulant polietoksilirani lojev amin (CAS br. 61791-26-2).

         (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

      PRILOG II.
      Prilog Provedbenoj uredbi (EU) br. 540/2011 mijenja se kako slijedi:

                  1.

                  U dijelu A briše se unos 25. za glifosat.

                  2.

                  U dijelu B dodaje se sljedeći unos:

                              Uobičajeni naziv,
                              identifikacijski brojevi

                              Kemijski naziv prema IUPAC-u

                              Čistoća (1)

                              Datum odobrenja

                              Prestanak odobrenja

                              Posebne odredbe

                              „118

                              Glifosat
                              CAS br. 1071-83-6
                              CIPAC br. 284

                              N-(fosfonometil)glicin

                              ≥ 950 g/kg
                              Nečistoće:
                              formaldehid, manje od 1 g/kg

                                 N-nitrozo-glifosat, manje od 1 mg/kg

                              16. prosinca 2017.

                              15. prosinca 2022.

                              Dopušten za uporabu samo kao herbicid.
                              Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za glifosat, a posebno njegovi dodaci I. i II.
                              U toj ukupnoj ocjeni države članice moraju obratiti posebnu pozornost na sljedeće:

                                          —

                                          zaštitu podzemnih voda u osjetljivim područjima, posebice u slučaju uporabe na nepoljoprivrednim površinama,

                                          —

                                          zaštitu profesionalnih i neprofesionalnih korisnika,

                                          —

                                          rizik za kopnene kralježnjake i kopneno bilje koje ne pripada ciljnoj skupini,

                                          —

                                          rizik za raznolikost i brojnost kopnenih člankonožaca i kralježnjaka koji ne pripadaju ciljanoj skupini putem trofičkih interakcija,

                                          —

                                          usklađenost uporaba prije berbe s dobrim poljoprivrednim praksama.

                                    Uvjeti uporabe prema potrebi uključuju mjere za smanjenje rizika.
                              Države članice osiguravaju da se uporaba sredstava za zaštitu bilja koja sadržavaju glifosat u određenim područjima iz članka 12. podstavka (a) Direktive 2009/128/EZ svede na najmanju moguću mjeru.
                              Države članice osiguravaju jednakovrijednost specifikacija tehničkog materijala proizvedenog za tržište i pokusnog materijala upotrijebljenog u toksikološkim studijama.
                              Države članice osiguravaju da sredstva za zaštitu bilja koja sadržavaju glifosat ne sadržavaju koformulant polietoksilirani lojev amin (CAS br. 61791-26-2).”

         (1)  Dodatni podaci o identifikaciji i specifikaciji aktivne tvari dostupni su u izvješću o pregledu.


title: Provedbena uredba Komisije (EU) 2017/2330 оd 14. prosinca 2017. o odobrenju tvari željezov(II) karbonat, željezov(III) klorid heksahidrat, željezov(II) sulfat monohidrat, željezov(II) sulfat heptahidrat, željezov(II) fumarat, željezov(II) kelat aminokiselina, hidrat, željezov(II) kelat hidrolizata bjelančevina te željezov(II) kelat glicina, hidrat, kao dodataka hrani za sve životinjske vrste te tvari željezov dekstran kao dodatka hrani za prasad, te o izmjeni uredbi (EZ) br. 1334/2003. i (EZ) br. 479/2006 (Tekst značajan za EGP. )

text:
               15.12.2017

               HR

               Službeni list Europske unije

               L 333/41

         PROVEDBENA UREDBA KOMISIJE (EU) 2017/2330
   оd 14. prosinca 2017.
   o odobrenju tvari željezov(II) karbonat, željezov(III) klorid heksahidrat, željezov(II) sulfat monohidrat, željezov(II) sulfat heptahidrat, željezov(II) fumarat, željezov(II) kelat aminokiselina, hidrat, željezov(II) kelat hidrolizata bjelančevina te željezov(II) kelat glicina, hidrat, kao dodataka hrani za sve životinjske vrste te tvari željezov dekstran kao dodatka hrani za prasad, te o izmjeni uredbi (EZ) br. 1334/2003. i (EZ) br. 479/2006
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
   budući da:

               (1)

               Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje odobrenja. Člankom 10. te uredbe predviđena je ponovna procjena dodataka odobrenih u skladu s Direktivom Vijeća 70/524/EEZ (2).

               (2)

               Uredbom Komisije (EZ) br. 1334/2003 (3) i Uredbom Komisije (EZ) br. 479/2006 (4) u skladu s Direktivom 70/524/EEZ bez vremenskog ograničenja su odobreni sljedeći spojevi željeza: željezni klorid, heksahidrat; željezni oksid; željezni karbonat; kelati dvovalentnog željeza s hidratima aminokiselina; željezni kelat glicin hidrata; željezni fumarat; željezni sulfat, heptahidrat; te željezni sulfat, monohidrat. U skladu s člankom 10. stavkom 1. Uredbe (EZ) br. 1831/2003 te su tvari nakon toga unesene u registar dodataka hrani za životinje kao postojeći proizvodi.

               (3)

               U skladu s člankom 10. stavkom 2. Uredbe (EZ) br. 1831/2003 u vezi s njezinim člankom 7. podneseni su zahtjevi za ponovnu procjenu sljedećih tvari kao dodataka hrani za sve životinjske vrste: željezni klorid, heksahidrat; željezni oksid; željezni karbonat; kelati dvovalentnog željeza s hidratima aminokiselina; željezni kelat glicin hidrata; željezni fumarat; željezni sulfat, heptahidrat; te željezni sulfat, monohidrat. Osim toga, u skladu s člankom 7. te uredbe podnesen je zahtjev za željezov dekstran kao dodatak hrani za prasad. Podnositelji zahtjeva zatražili su da se ti dodaci razvrstaju u kategoriju dodataka „nutritivni dodaci”. Uz zahtjeve su priloženi podaci i dokumenti propisani člankom 7. stavkom 3. Uredbe (EZ) br. 1831/2003.

               (4)

               Europska agencija za sigurnost hrane („Agencija”) zbog znanstvenih je razloga u svojim mišljenjima od 19. lipnja 2013. (5), 30. siječnja 2014. (6), 5. ožujka 2014. (7), 28. travnja 2014. (8) te 27. siječnja 2016. (9) preporučila da se u nazivima spojeva umjesto „željezni” upotrebljava „željezov(III)” i „željezov(II)” kako bi se izbjegli mogući nesporazumi. S obzirom na njegova kemijska svojstva, Agencija je preporučila da se željezov(II) kelat aminokiselina podijeli na sljedeće dvije skupine: željezov(II) kelat aminokiselina, hidrat, te željezov(II) kelat hidrolizata bjelančevina.

               (5)

               Agencija je zaključila da u predloženim uvjetima uporabe sljedeće tvari nemaju negativan učinak na zdravlje životinja, sigurnost potrošača i okoliš: željezov(II) karbonat, željezov(III) klorid heksahidrat, željezov(II) sulfat monohidrat, željezov(II) sulfat heptahidrat, željezov(II) fumarat, željezov(II) kelat aminokiselina, hidrat, željezov(II)kelat hidrolizata bjelančevina te željezov(II) kelat glicina, hidrat. Budući da te tvari mogu imati nadražujuće djelovanje na dišne organe, oči i kožu jer svaki spoj željeza(II) i željeza(III) sadržava nikal, trebalo bi poduzeti odgovarajuće mjere zaštite u pogledu rukovanja predmetnim dodacima i premiksima koji ih sadržavaju kako bi se izbjegli sigurnosni rizici za korisnike.

               (6)

               U svojim mišljenjima od 24. siječnja 2017. (10) Agencija je zaključila da u predloženim uvjetima uporabe željezov dekstran nema negativan učinak na zdravlje životinja, sigurnost potrošača i okoliš te da neće doći do sigurnosnih rizika za korisnike ako se poduzmu odgovarajuće mjere zaštite.

               (7)

               Osim toga, Agencija je zaključila da su željezov(II) karbonat, željezov(III) klorid heksahidrat, željezov(II) sulfat monohidrat, željezov(II) sulfat heptahidrat, željezov(II) fumarat, željezov(II) kelat aminokiselina, hidrat, željezov(II) kelat hidrolizata bjelančevina, željezov(II) kelat glicina, hidrat te željezov dekstran učinkoviti izvori željeza, no da je bioraspoloživost željezova(II) karbonata vrlo promjenjiva i smatra se nižom od bioraspoloživosti željezova(II) sulfata. Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješća o metodi analize dodataka hrani za životinje koje je dostavio referentni laboratorij osnovan Uredbom (EZ) br. 1831/2003.

               (8)

               Procjena tvari željezov(II) karbonat, željezov(III) klorid heksahidrat, željezov(II) sulfat monohidrat, željezov(II) sulfat heptahidrat, željezov(II) fumarat, željezov(II) kelat aminokiselina, hidrat, željezov(II) kelat hidrolizata bjelančevina te željezov(II) kelat glicina, hidrat, kao dodataka hrani za sve životinjske vrste te željezova dekstrana kao dodatka hrani za prasad pokazala je da su ispunjeni uvjeti za odobrenje predviđeni člankom 5. Uredbe (EZ) br. 1831/2003., osim za vodu za piće. U skladu s tim trebalo bi odobriti uporabu tih tvari kako je navedeno u Prilogu ovoj Uredbi, a njihovu uporabu u vodi za piće trebalo bi zabraniti.

               (9)

               S obzirom na to da se „željezni klorid, heksahidrat”, „željezni karbonat”, „kelati dvovalentnog željeza s hidratima aminokiselina”, „željezni fumarat”, „željezni sulfat, heptahidrat”, „željezni sulfat, monohidrat” te „željezni kelat glicin hidrata” ponovno odobravaju ovom Uredbom te da se zahtjev za odobrenje „željeznog oksida” odbija, unose za te tvari u uredbama (EZ) br. 479/2006 i (EZ) br. 1334/2003 trebalo bi obrisati.

               (10)

               Budući da Agencija u svojim mišljenjima od 24. svibnja 2016. (11) nije mogla donijeti zaključak o sigurnosti željeznog oksida za ciljne vrste, taj dodatak i hrana za životinje koja ga sadržava trebali bi se što prije povući s tržišta. Međutim iz praktičnih razloga trebalo bi omogućiti ograničeno prijelazno razdoblje za povlačenje predmetnih proizvoda s tržišta kako bi se gospodarskim subjektima omogućilo da propisno ispune obvezu povlačenja.

               (11)

               Budući da ne postoje sigurnosni razlozi zbog kojih bi bila potrebna neposredna primjena izmjena uvjeta odobrenja za tvari željezni klorid, heksahidrat; željezni karbonat; kelati dvovalentnog željeza s hidratima aminokiselina; željezni kelat glicin hidrata; željezni fumarat; željezni sulfat, heptahidrat; te željezni sulfat, monohidrat kako su odobreni Uredbom (EZ) br. 1334/2003 i Uredbom Komisije (EZ) br. 479/2006, primjereno je zainteresiranim stranama omogućiti prijelazno razdoblje kako bi se pripremile za ispunjavanje novih zahtjeva koji proizlaze iz odobrenja.

               (12)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Odobrenje
   Tvari navedene u Prilogu, koje pripadaju kategoriji dodataka hrani za životinje „nutritivni dodaci” i funkcionalnoj skupini „mineralne mješavine”, odobravaju se kao dodaci hrani za životinje podložno uvjetima utvrđenima u tom prilogu.
   Članak 2.
   Posebni uvjeti za uporabu
   Odobrene tvari navedene u Prilogu kao dodaci koji pripadaju kategoriji „nutritivni dodaci” i funkcionalnoj skupini „mineralne mješavine” ne smiju se upotrebljavati u vodi za piće.
   Članak 3.
   Odbijanje zahtjeva za odobrenje
   Zahtjev za odobrenje željeznog oksida odbija se i ta se tvar više ne smije upotrebljavati kao dodatak hrani za životinje.
   Članak 4.
   Izmjena Uredbe (EZ) br. 1334/2003
   U Prilogu Uredbi (EZ) br. 1334/2003 iz unosa E 1 za element „Željezo-Fe” brišu se sljedeći dodaci te njihove kemijske formule i opisi: „Željezni klorid, heksahidrat”, „Željezni karbonat”, „Kelati dvovalentnog željeza s hidratima aminokiselina”, „Željezni fumarat”, „Željezni sulfat, heptahidrat”, „Željezni sulfat, monohidrat” te „Željezni oksid”.
   Članak 5.
   Izmjena Uredbe (EZ) br. 479/2006
   U Prilogu Uredbi (EZ) br. 479/2006 briše se unos E1 za dodatak „Željezni kelat glicin hidrata”.
   Članak 6.
   Prijelazne mjere
   1.   Tvari „željezni klorid, heksahidrat”, „željezni karbonat”, „kelati dvovalentnog željeza s hidratima aminokiselina”, „željezni kelat glicin hidrata”, „željezni fumarat”, „željezni sulfat, heptahidrat”, „željezni oksid” te „željezni sulfat, monohidrat” kako su odobrene Uredbom Komisije (EZ) br. 1334/2003 i Uredbom Komisije (EZ) br. 479/2006, uključujući premikse koji ih sadržavaju, koje su proizvedene i označene prije 4. srpnja 2018. u skladu s pravilima primjenjivima prije 4. siječnja 2018., mogu se nastaviti stavljati na tržište i upotrebljavati dok se ne potroše postojeće zalihe.
   2.   Krmiva i krmne smjese koji sadržavaju tvari navedene u stavku 1., a koji su proizvedeni i označeni prije 4. siječnja 2019. u skladu s pravilima primjenjivima prije 4. siječnja 2018., mogu se nastaviti stavljati na tržište i upotrebljavati dok se ne potroše postojeće zalihe ako su namijenjeni životinjama koje služe za proizvodnju hrane.
   3.   Krmiva i krmne smjese koji sadržavaju tvari navedene u stavku 1., a koji su proizvedeni i označeni prije 4. siječnja 2020. u skladu s pravilima primjenjivima prije 4. siječnja 2018., mogu se nastaviti stavljati na tržište i upotrebljavati dok se ne potroše postojeće zalihe ako su namijenjeni životinjama koje ne služe za proizvodnju hrane.
   Članak 7.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. prosinca 2017.

            Za Komisiju

            Predsjednik

         Jean-Claude JUNCKER

      (1)  SL L 268, 18.10.2003., str. 29.

      (2)  Direktiva Vijeća 70/524/EEZ od 23. studenoga 1970. o dodacima hrani za životinje (SL L 270, 14.12.1970., str. 1.).

      (3)  Uredba Komisije (EZ) br. 1334/2003 od 25. srpnja 2003. o izmjeni uvjeta za odobrenje niza dodataka hrani za životinje koji pripadaju skupini „Elementi u tragovima” (SL L 187, 26.7.2003., str. 11.).

      (4)  Uredba Komisije (EZ) br. 479/2006 od 23. ožujka 2006. o odobrenju određenih dodataka koji pripadaju skupini mineralnih mješavina (SL L 86, 24.3.2006., str. 4.).

      (5)  EFSA Journal 2013.;11(7):3287.

      (6)  EFSA Journal 2014.;12(2):3566.

      (7)  EFSA Journal 2014.;12(3):3607.

      (8)  EFSA Journal 2015.;13(5):4109.

      (9)  EFSA Journal 2016.;14(2):4396.

      (10)  EFSA Journal 2017.;15(2):4701.

      (11)  EFSA Journal 2016.;14(6):4508.


title: Provedbena uredba Komisije (EU) 2017/2325 оd 14. prosinca 2017. o odobravanju pripravaka tekućih lecitinā, hidroliziranih lecitinā i oduljenih lecitinā kao dodataka hrani za sve životinjske vrste i o izmjeni Provedbene uredbe (EU) 2017/1007 (Tekst značajan za EGP. )

text:
                  15.12.2017

                  HR

                  Službeni list Europske unije

                  L 333/17

            PROVEDBENA UREDBA KOMISIJE (EU) 2017/2325
      оd 14. prosinca 2017.
      o odobravanju pripravaka tekućih lecitinā, hidroliziranih lecitinā i oduljenih lecitinā kao dodataka hrani za sve životinjske vrste i o izmjeni Provedbene uredbe (EU) 2017/1007
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
      budući da:

                  (1)

                  Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje tog odobrenja. Člankom 10. te uredbe predviđena je ponovna procjena dodataka odobrenih u skladu s Direktivom Vijeća 70/524/EEZ (2).

                  (2)

                  U skladu s Direktivom 70/524/EEZ lecitini su odobreni bez vremenskog ograničenja kao dodatak hrani za sve životinjske vrste. U skladu s člankom 10. stavkom 1. točkom (b) Uredbe (EZ) br. 1831/2003 ti su dodaci nakon toga uneseni u registar dodataka hrani za životinje kao postojeći proizvodi.

                  (3)

                  U skladu s člankom 10. stavkom 2. Uredbe (EZ) br. 1831/2003 podnesen je zahtjev za ponovnu procjenu pripravaka lecitinā kao dodataka hrani za sve životinjske vrste. Podnositelj zahtjeva zatražio je da se ti dodaci razvrstaju u kategoriju dodataka „tehnološki dodaci” i u funkcionalnu skupinu „emulgatori”. Uz navedeni zahtjev priloženi su podaci i dokumenti propisani člankom 7. stavkom 3. Uredbe (EZ) br. 1831/2003.

                  (4)

                  Europska agencija za sigurnost hrane („Agencija”) u svojem je mišljenju od 13. srpnja 2016. (3) zaključila da pripravci lecitinā, hidroliziranih lecitinā i oduljenih lecitinā u predloženim uvjetima uporabe nemaju negativan učinak na zdravlje životinja, zdravlje ljudi ili na okoliš. Agencija je zaključila i da se ti pripravci smatraju učinkovitima za uporabu u hrani za životinje kao emulgatori. Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješće o metodama analize dodataka hrani za životinje koje je dostavio referentni laboratorij osnovan Uredbom (EZ) br. 1831/2003.

                  (5)

                  Procjena tekućih lecitinā, hidroliziranih lecitinā i oduljenih lecitinā pokazala je da su ispunjeni uvjeti za odobrenje predviđeni člankom 5. Uredbe (EZ) br. 1831/2003. U skladu s tim trebalo bi odobriti uporabu tih pripravaka kako je navedeno u Prilogu I. ovoj Uredbi.

                  (6)

                  Smatra se primjerenim uskladiti obilježja lecitinā, tekućih lecitinā, hidroliziranih lecitinā i oduljenih lecitinā i uvjete uporabe kako bi se izbjeglo narušavanje tržišta, a Provedbenu uredbu Komisije (EU) 2017/1007 (4) trebalo bi na odgovarajući način izmijeniti.

                  (7)

                  Budući da ne postoje sigurnosni razlozi zbog kojih bi izmjene uvjeta izdavanja odobrenja bilo potrebno odmah primjenjivati, primjereno je zainteresiranim stranama omogućiti prijelazno razdoblje kako bi se pripremile za ispunjavanje novih zahtjeva koji proizlaze iz odobrenja.

                  (8)

                  Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

            DONIJELA JE OVU UREDBU:
      Članak 1.
      Odobrenje
      Dodaci navedeni u Prilogu I., koji pripadaju kategoriji dodataka „tehnološki dodaci” i funkcionalnoj skupini „emulgatori”, odobravaju se kao dodatak hrani za životinje podložno uvjetima utvrđenima u tom prilogu.
      Članak 2.
      Izmjena Uredbe (EU) 2017/1007
      Prilog Provedbenoj uredbi (EU) 2017/1007 zamjenjuje se tekstom iz Priloga II. ovoj Uredbi.
      Članak 3.
      Prijelazne mjere
      1.   Dodaci navedeni u Prilogu I. i premiksi koji te dodatke sadržavaju, a koji su proizvedeni i označeni prije 4. srpnja 2018. u skladu s pravilima primjenjivima prije 4. siječnja 2018., mogu se nastaviti stavljati na tržište i upotrebljavati dok se ne potroše postojeće zalihe.
      2.   Krmne smjese i krmiva koji sadržavaju dodatke navedene u Prilogu I., a koji su proizvedeni i označeni prije 4. siječnja 2019. u skladu s pravilima primjenjivima prije 4. siječnja 2018., mogu se nastaviti stavljati na tržište i upotrebljavati dok se ne potroše postojeće zalihe ako su namijenjeni životinjama koje služe za proizvodnju hrane.
      3.   Krmne smjese i krmiva koji sadržavaju dodatke navedene u Prilogu I., a koji su proizvedeni i označeni prije 4. siječnja 2020. u skladu s pravilima primjenjivima prije 4. siječnja 2018., mogu se nastaviti stavljati na tržište i upotrebljavati dok se ne potroše postojeće zalihe ako su namijenjeni životinjama koje ne služe za proizvodnju hrane.
      Članak 4.
      Stupanje na snagu
      Ova Uredba stupa na snagu dvadesetog dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 14. prosinca 2017.

               Za Komisiju

               Predsjednik

            Jean-Claude JUNCKER

         (1)  SL L 268, 18.10.2003., str. 29.

         (2)  Direktiva Vijeća 70/524/EEZ od 23. studenoga 1970. o dodacima hrani za životinje. (SL L 270, 14.12.1970., str. 1.).

         (3)  EFSA Journal 2016.;14(8):4561.

         (4)  Provedbena uredba Komisije (EU) 2017/1007 оd 15. lipnja 2017. o odobrenju pripravka lecitinā kao dodatka hrani za sve životinjske vrste (SL L 153, 16.6.2017., str. 13.).

         PRILOG I.

                     Identifikacijski broj dodatka hrani za životinje

                     Naziv nositelja odobrenja

                     Dodatak

                     Sastav, kemijska formula, opis, analitička metoda

                     Vrsta ili kategorija životinje

                     Najviša dob

                     Najmanja dopuštena količina

                     Najveća dopuštena količina

                     Ostale odredbe

                     Datum isteka valjanosti odobrenja

                     mg lecitinā po kg potpune krmne smjese s udjelom vlage od 12 %

                        Kategorija tehnoloških dodataka. Funkcionalna skupina: emulgatori

                     1c322i

                     —

                     tekući lecitini

                        Sastav dodatka

                     Pripravak lecitinā:
                     fosfolipidi ≥ 48 %,
                     vlaga ≤ 1 %
                     Tekući oblik

                        Karakteristike aktivne tvari

                     Tekući lecitini (CAS br. 8002-43-5) ekstrahirani iz sjemenki uljane repice, suncokreta i/ili soje

                        Analitička metoda
                         (1)

                     Karakteristike dodatka hrani za životinje:
                     Uredba Komisije (EU) br. 231/2012 (2) i odgovarajući testovi iz monografije FAO JECFA „Lecitin” (3)
                         (4)

                     Sve životinjske vrste

                     —

                     —

                     —

                     4. siječnja 2028.

                     1c322ii

                     hidrolizirani lecitini

                        Sastav dodatka

                     Pripravak hidroliziranih lecitinā:
                     fosfolipidi ≥ 44 %,
                     vlaga ≤ 1 %
                     Tekući oblik

                        Karakteristike aktivne tvari

                     Hidrolizirani lecitini (CAS br. 8002-43-5) ekstrahirani iz suncokreta i/ili soje

                        Analitička metoda
                         (1)

                     Karakteristike dodatka hrani za životinje:
                     Uredba Komisije (EU) br. 231/2012 (2) i odgovarajući testovi iz monografije FAO JECFA „Lecitin” (3)
                         (4)

                     Sve životinjske vrste

                     4. siječnja 2028.

                     1c322iii

                     —

                     Oduljeni lecitini

                        Sastav dodatka

                     Pripravak oduljenih lecitina koji sadržava najmanje: fosfolipida ≥ 75 %,
                     vlaga ≤ 2 %
                     Kruto stanje

                        Karakteristike aktivne tvari

                     Kruti oduljeni lecitini (CAS br. 8002-43-5) ekstrahirani iz suncokreta i/ili soje i odmašćeni putem ekstrakcije otapalom

                        Analitička metoda
                         (1)

                     Karakteristike dodatka hrani za životinje:
                     Uredba Komisije (EU) br. 231/2012 (2) i odgovarajući testovi iz monografije FAO JECFA „Lecitin” (3)
                         (4)

                     Sve životinjske vrste

                     —

                     —

                     —

                     4. siječnja 2028.

            (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports

            (2)  Uredba Komisije (EU) br. 231/2012 od 9. ožujka 2012. o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća (SL L 83, 22.3.2012., str. 1.).

            (3)  FAO JECFA Zbirka specifikacija prehrambenih aditiva, „Lecitin”, monografija br. 4 (2007.), http://www.fao.org/ag/agn/jecfa-additives/specs/monograph4/additive-250-m4.pdf

            (4)  FAO JECFA Zbirka specifikacija prehrambenih aditiva – Analitičke metode, postupci ispitivanja i laboratorijska rješenja koji se upotrebljavaju i navedeni su u specifikacijama prehrambenih aditiva, sv. 4., http://www.fao.org/docrep/009/a0691e/a0691e00.htm

         PRILOG II.
         „
               PRILOG

                           Identifikacijski broj dodatka hrani za životinje

                           Naziv nositelja odobrenja

                           Dodatak

                           Sastav, kemijska formula, opis, analitička metoda

                           Vrsta ili kategorija životinje

                           Najviša dob

                           Najmanja dopuštena količina

                           Najveća dopuštena količina

                           Ostale odredbe

                           Datum isteka valjanosti odobrenja

                           mg lecitinā po kg potpune krmne smjese s udjelom vlage od 12 %

                              Kategorija tehnoloških dodataka. Funkcionalna skupina: emulgatori

                           1c322

                           —

                           Lecitini

                              Sastav dodatka

                           Pripravak lecitinā koji sadržava najmanje:

                                       —

                                       fosfolipida ≥ 18 %,

                                       —

                                       lizofosfolipida ≥ 11 %,

                                 vlaga ≤ 1 %

                              Karakteristike aktivne tvari

                           Lecitini (CAS br. 8002-43-5) ekstrahirani iz soje

                              Analitička metoda
                               (1)

                           Karakteristike dodatka hrani za životinje:
                           Uredba Komisije (EU) br. 231/2012 (2) i odgovarajući testovi iz monografije FAO JECFA ‚Lecitin’ (3)
                               (4)

                           Sve životinjske vrste

                           —

                           —

                           —

                           =

                           6. srpnja 2027.”

                     ”

            (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports

            (2)  Uredba Komisije (EU) br. 231/2012 od 9. ožujka 2012. o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća (SL L 83, 22.3.2012., str. 1.).

            (3)  FAO JECFA Zbirka specifikacija prehrambenih aditiva, „Lecitin”, monografija br. 4 (2007.), http://www.fao.org/ag/agn/jecfa-additives/specs/monograph4/additive-250-m4.pdf

            (4)  FAO JECFA Zbirka specifikacija prehrambenih aditiva – Analitičke metode, postupci ispitivanja i laboratorijska rješenja koji se upotrebljavaju i navedeni su u specifikacijama prehrambenih aditiva, sv. 4., http://www.fao.org/docrep/009/a0691e/a0691e00.htm


title: Provedbena uredba Komisije (EU) 2017/2326 оd 14. prosinca 2017. o odobravanju imiprotrina kao postojeće aktivne tvari za uporabu u biocidnim proizvodima vrste 18 (Tekst značajan za EGP. )

text:
               15.12.2017

               HR

               Službeni list Europske unije

               L 333/22

         PROVEDBENA UREDBA KOMISIJE (EU) 2017/2326
   оd 14. prosinca 2017.
   o odobravanju imiprotrina kao postojeće aktivne tvari za uporabu u biocidnim proizvodima vrste 18
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
   budući da:

               (1)

               Delegiranom uredbom Komisije (EU) br. 1062/2014 (2) utvrđen je popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Taj popis uključuje imiprotrin.

               (2)

               Imiprotrin je ocijenjen za uporabu u proizvodima vrste 18, „Insekticidi, akaricidi i proizvodi za suzbijanje drugih člankonožaca”, kako je utvrđena u Prilogu V. Uredbi (EU) br. 528/2012.

               (3)

               Ujedinjena Kraljevina imenovana je nadležnim ocjenjivačkim tijelom te je 20. srpnja 2016. podnijela izvješće o ocjeni, zajedno sa svojim preporukama.

               (4)

               U skladu s člankom 7. stavkom 2. Delegirane uredbe (EU) br. 1062/2014 Odbor za biocidne proizvode 27. lipnja 2017. sastavio je mišljenje Europske agencije za kemikalije, uzimajući u obzir zaključke nadležnog ocjenjivačkog tijela.

               (5)

               U skladu s tim mišljenjem može se očekivati da će biocidni proizvodi vrste 18 koji sadržavaju imiprotrin ispuniti zahtjeve iz članka 19. stavka 1. točke (b) Uredbe (EU) br. 528/2012, ako se zadovolje određene specifikacije i uvjeti koji se odnose na njihovu uporabu.

               (6)

               Stoga je primjereno odobriti imiprotrin za uporabu u biocidnim proizvodima vrste 18, podložno određenim specifikacijama i uvjetima.

               (7)

               Prije odobravanja aktivne tvari zainteresiranim stranama trebalo bi omogućiti primjereno razdoblje za poduzimanje pripremnih mjera potrebnih za ispunjavanje novih zahtjeva.

               (8)

               Mjere predviđene ovom Uredbom u skladu su s mišljenjem Stalnog odbora za biocidne proizvode,

         DONIJELA JE OVU UREDBU:
   Članak 1.
   Imiprotrin se odobrava kao aktivna tvar za uporabu u biocidnim proizvodima vrste 18, podložno specifikacijama i uvjetima iz Priloga.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. prosinca 2017.

            Za Komisiju

            Predsjednik

         Jean-Claude JUNCKER

      (1)  SL L 167, 27.6.2012., str. 1.

      (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).

      PRILOG

                  Uobičajeni naziv

                  Kemijski naziv prema IUPAC-u
                  Identifikacijski brojevi

                  Najmanji stupanj čistoće aktivne tvari (1)

                  Datum odobrenja

                  Datum isteka odobrenja

                  Vrsta proizvoda

                  Posebne odredbe

                  Imiprotrin

                  Kemijski naziv prema IUPAC-u:
                  reakcijska masa sljedećih tvari: 2,5-diokso-3-prop-2-inilimidazolidin-1-ilmetil (1R)-cis-2,2-dimetil-3-(2-metilprop-1-enil)ciklopropankarboksilat; 2,5-diokso-3-prop-2-inilimidazolidin-1-ilmetil (1R)-trans-2,2-dimetil-3-(2-metilprop-1-enil)ciklopropankarboksilat
                  EZ br.: 428-790-6
                  CAS br.: 72963-72-5

                  ≥ 870 g/kg

                  1. srpnja 2019.

                  30. lipnja 2029.

                  18

                  Odobrenja za biocidne proizvode podliježu sljedećim uvjetima:

                              1.

                              Pri ocjeni proizvoda posebna se pozornost posvećuje izloženosti, rizicima i učinkovitosti povezanima sa svakom uporabom na koju se odnosi zahtjev za odobrenje, a koja nije proučena u okviru procjene rizika za aktivnu tvar na razini Unije.

                              2.

                              S obzirom na rizike utvrđene za ocijenjene uporabe, pri ocjeni proizvoda posebna se pozornost posvećuje površinskim vodama, sedimentima i tlu kod proizvoda koji se upotrebljavaju u zatvorenom prostoru za raspršivanje po površini.

                              3.

                              Za proizvode čiji se ostatci mogu nalaziti u hrani ili hrani za životinje mora se provjeriti je li potrebno odrediti nove ili izmijeniti postojeće maksimalne razine ostataka (MRO-ovi) u skladu s Uredbom (EZ) br. 470/2009 Europskog parlamenta i Vijeća (2) ili Uredbom (EZ) br. 396/2005 Europskog parlamenta i Vijeća (3) i moraju se poduzeti sve odgovarajuće mjere za smanjenje rizika kako bi se osiguralo da se ne prekorače primjenjivi MRO-ovi.

         (1)  Čistoća navedena u ovom stupcu bila je najmanji stupanj čistoće ocijenjene aktivne tvari. Aktivna tvar u proizvodu kakav se stavlja na tržište može biti jednake ili različite čistoće ako je dokazano da je tehnički ekvivalentna ocijenjenoj aktivnoj tvari.

         (2)  Uredba (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (SL L 152, 16.6.2009., str. 11.).

         (3)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).


title: Provedbena uredba Komisije (EU) 2017/2327 оd 14. prosinca 2017. o odobravanju 2-metil-1,2-benzizotiazol-3(2H)-ona kao aktivne tvari za uporabu u biocidnim proizvodima vrste 6 (Tekst značajan za EGP. )

text:
               15.12.2017

               HR

               Službeni list Europske unije

               L 333/25

         PROVEDBENA UREDBA KOMISIJE (EU) 2017/2327
   оd 14. prosinca 2017.
   o odobravanju 2-metil-1,2-benzizotiazol-3(2H)-ona kao aktivne tvari za uporabu u biocidnim proizvodima vrste 6
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 90. stavak 2.,
   budući da:

               (1)

               Poljska je 26. studenoga 2009. primila zahtjev u skladu s člankom 11. stavkom 1. Direktive 98/8/EZ Europskog parlamenta i Vijeća (2) za uvrštenje aktivne tvari 2-metil-1,2-benzizotiazol-3(2H)-on u Prilog I. toj direktivi za uporabu u proizvodima vrste 6, „Konzervansi za gotove proizvode”, kako je utvrđena u Prilogu V. toj direktivi, što odgovara vrsti proizvoda 6 kako je utvrđena u Prilogu V. Uredbi (EU) br. 528/2012.

               (2)

               Poljska je 24. ožujka 2016. u skladu s člankom 90. stavkom 2. Uredbe (EU) br. 528/2012 podnijela izvješće o ocjeni, zajedno sa svojim preporukama.

               (3)

               Odbor za biocidne proizvode 27. lipnja 2017. sastavio je mišljenje Europske agencije za kemikalije, uzimajući u obzir zaključke nadležnog ocjenjivačkog tijela.

               (4)

               U skladu s tim mišljenjem može se očekivati da će biocidni proizvodi vrste 6 koji sadržavaju 2-metil-1,2-benzizotiazol-3(2H)-on ispuniti zahtjeve iz članka 19. stavka 1. točke (b) Uredbe (EU) br. 528/2012, ako se zadovolje određene specifikacije i uvjeti koji se odnose na njihovu uporabu.

               (5)

               Stoga je primjereno odobriti 2-metil-1,2-benzizotiazol-3(2H)-on za uporabu u biocidnim proizvodima vrste 6, podložno određenim specifikacijama i uvjetima.

               (6)

               Budući da 2-metil-1,2-benzizotiazol-3(2H)-on ispunjava kriterije prema kojima se tvari razvrstavaju kao tvari koje izazivaju preosjetljivost kože potkategorije 1.A (jaki nadražljivci), kako su utvrđeni u točki 3.4.2.2.1.2. Priloga I. Uredbi (EZ) br. 1272/2008 Europskog parlamenta i Vijeća (3), tretirane proizvode koji su tretirani 2-metil-1,2-benzizotiazol-3(2H)-onom ili koji ga sadržavaju trebalo bi pri njihovu stavljanju na tržište propisno označiti.

               (7)

               Prije odobravanja aktivne tvari zainteresiranim stranama trebalo bi omogućiti primjereno razdoblje za poduzimanje pripremnih mjera potrebnih za ispunjavanje novih zahtjeva.

               (8)

               Mjere predviđene ovom Uredbom u skladu su s mišljenjem Stalnog odbora za biocidne proizvode,

         DONIJELA JE OVU UREDBU:
   Članak 1.
   Tvar 2-metil-1,2-benzizotiazol-3(2H)-on odobrava se kao aktivna tvar za uporabu u biocidnim proizvodima vrste 6, podložno specifikacijama i uvjetima iz Priloga.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. prosinca 2017.

            Za Komisiju

            Predsjednik

         Jean-Claude JUNCKER

      (1)  SL L 167, 27.6.2012., str. 1.

      (2)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).

      (3)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

      PRILOG

                  Uobičajeni naziv

                  Kemijski naziv prema IUPAC-u
                  Identifikacijski brojevi

                  Najmanji stupanj čistoće aktivne tvari (1)

                  Datum odobrenja

                  Datum isteka odobrenja

                  Vrsta proizvoda

                  Posebne odredbe

                  2-metil-1,2-benzizotiazol-3(2H)-on
                  (MBIT)

                  Kemijski naziv prema IUPAC-u:
                  2-metil-1,2-benzizotiazol-3(2H)-on
                  EZ br.: nije dostupan
                  CAS br.: 2527-66-4

                  ≥ 997 g/kg

                  1. srpnja 2018.

                  30. lipnja 2028.

                  6

                  Odobrenja za biocidne proizvode podliježu sljedećim uvjetima:

                              1.

                              Pri ocjeni proizvoda posebna se pozornost posvećuje izloženosti, rizicima i učinkovitosti povezanima sa svakom uporabom na koju se odnosi zahtjev za odobrenje, a koja nije proučena u okviru procjene rizika za aktivnu tvar na razini Unije.

                              2.

                              S obzirom na rizike utvrđene za ocijenjene uporabe, pri ocjeni proizvoda posebna se pozornost posvećuje sljedećem:

                                          a)

                                          profesionalnim korisnicima;

                                          b)

                                          površinskim vodama i podzemnim vodama u slučaju uporabe na otvorenom konzerviranih boja i žbuke te konzerviranih tekućina namijenjenih proizvodnji papira, tekstila ili kože.

                        Stavljanje na tržište tretiranih proizvoda podliježe sljedećem uvjetu:
                  osoba odgovorna za stavljanje na tržište tretiranog proizvoda koji je tretiran 2-metil-1,2-benzizotiazol-3(2H)-onom ili koji ga sadržava osigurava da su na oznaci tog tretiranog proizvoda navedene informacije iz članka 58. stavka 3. drugog podstavka Uredbe (EU) br. 528/2012.

         (1)  Čistoća navedena u ovom stupcu bila je najmanji stupanj čistoće ocijenjene aktivne tvari. Aktivna tvar u proizvodu kakav se stavlja na tržište može biti jednake ili različite čistoće ako je dokazano da je tehnički ekvivalentna ocijenjenoj aktivnoj tvari.


title: Provedbena uredba Komisije (EU) 2017/2349 оd 15. prosinca 2017. o izmjeni Provedbene uredbe (EU) 2016/2080 u pogledu datuma uskladištenja obranog mlijeka u prahu prodanog putem natječajnog postupka

text:
               16.12.2017

               HR

               Službeni list Europske unije

               L 336/22

         PROVEDBENA UREDBA KOMISIJE (EU) 2017/2349
   оd 15. prosinca 2017.
   o izmjeni Provedbene uredbe (EU) 2016/2080 u pogledu datuma uskladištenja obranog mlijeka u prahu prodanog putem natječajnog postupka
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržištâ poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) 2016/1240 оd 18. svibnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća s obzirom na javnu intervenciju i potpore za privatno skladištenje (2), a posebno njezin članak 28.,
   budući da:

               (1)

               Kako bi se definirale količine obranog mlijeka u prahu obuhvaćene natječajnim postupkom koji je otvoren Provedbenom uredbom Komisije (EU) 2016/2080 (3), u članku 1. te uredbe utvrđen je vremenski rok do kojega se obrano mlijeko u prahu mora javno uskladištiti.

               (2)

               S obzirom na sadašnju situaciju na tržištu mlijeka i mliječnih proizvoda u smislu oporavka cijena i visoke razine interventnih zaliha, potrebno je promijeniti datum uskladištenja kako bi se na raspolaganje za prodaju stavila dodatna količina obranog mlijeka u prahu.

               (3)

               Provedbenu uredbu (EU) 2016/2080 trebalo bi stoga na odgovarajući način izmijeniti.

               (4)

               Kako bi se omogućilo da obrano mlijeko u prahu bude bez odlaganja raspoloživo za prodaju, ova bi Uredba trebala stupiti na snagu dan nakon objave u Službenom listu Europske unije,

               (5)

               Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

         DONIJELA JE OVU UREDBU:
   Članak 1.
   U članku 1. Provedbene uredbe (EU) 2016/2080 datum „1. studenoga 2015.” zamjenjuje se s „1. travnja 2016.”.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. prosinca 2017.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 347, 20.12.2013., str. 671.

      (2)  SL L 206, 30.7.2016., str. 71.

      (3)  Provedbena uredba Komisije (EU) 2016/2080 оd 25. studenoga 2016. o otvaranju prodaje obranog mlijeka u prahu putem natječajnog postupka (SL L 321, 29.11.2016., str. 45.).


title: Provedbena uredba Komisije (EU) 2017/2362 оd 5. prosinca 2017. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Lenticchia di Altamura” (ZOZP))

text:
               19.12.2017

               HR

               Službeni list Europske unije

               L 337/15

         PROVEDBENA UREDBA KOMISIJE (EU) 2017/2362
   оd 5. prosinca 2017.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Lenticchia di Altamura” (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 50. stavkom 2. točkom (a) Uredbe (EU) br. 1151/2012, zahtjev Italije za upis naziva „Lenticchia di Altamura” u registar objavljen je u Službenom listu Europske unije
                   (2).

               (2)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Lenticchia di Altamura” potrebno je upisati u registar,

         DONIJELA JE OVU UREDBU:
   Članak 1.
   Naziv „Lenticchia di Altamura” (ZOZP) upisuje se u registar.
   Naziv iz prvog stavka odnosi se na proizvod iz razreda 1.6. Voće, povrće i žitarice, u prirodnom stanju ili prerađeni iz Priloga XI. Provedbenoj uredbi Komisije (EU) br. 668/2014 (3).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 5. prosinca 2017.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  SL C 280, 24.8.2017., str. 4.

      (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2017/2363 оd 6. prosinca 2017. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Μελεκούνι” (Melekouni) (ZOZP))

text:
               19.12.2017

               HR

               Službeni list Europske unije

               L 337/16

         PROVEDBENA UREDBA KOMISIJE (EU) 2017/2363
   оd 6. prosinca 2017.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Μελεκούνι” (Melekouni) (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 50. stavkom 2. točkom (a) Uredbe (EU) br. 1151/2012, zahtjev Grčke za upis naziva „Μελεκούνι” (Melekouni) u registar objavljen je u Službenom listu Europske unije
                   (2).

               (2)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Μελεκούνι” (Melekouni) potrebno je upisati u registar,

         DONIJELA JE OVU UREDBU:
   Članak 1.
   Naziv „Μελεκούνι” (Melekouni) (ZOZP) upisuje se u registar.
   Naziv iz prvog stavka odnosi se na proizvod iz razreda 2.3. Kruh, fino pecivo, kolači, slastice, keksi i drugi pekarski proizvodi iz Priloga XI. Provedbenoj uredbi Komisije (EU) br. 668/2014 (3).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 6. prosinca 2017.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  SL C 280, 24.8.2017., str. 7.

      (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2017/2369 оd 18. prosinca 2017. o izmjeni Provedbene uredbe (EU) br. 743/2013 o uvođenju zaštitnih mjera za uvoz školjkaša iz Turske namijenjenih za ljudsku prehranu u pogledu razdoblja njezine primjene (Tekst značajan za EGP. )

text:
               19.12.2017

               HR

               Službeni list Europske unije

               L 337/26

         PROVEDBENA UREDBA KOMISIJE (EU) 2017/2369
   оd 18. prosinca 2017.
   o izmjeni Provedbene uredbe (EU) br. 743/2013 o uvođenju zaštitnih mjera za uvoz školjkaša iz Turske namijenjenih za ljudsku prehranu u pogledu razdoblja njezine primjene
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (1), a posebno njezin članak 22. stavak 6.,
   budući da:

               (1)

               Provedbena uredba Komisije (EU) br. 743/2013 (2) donesena je jer su u revizijama službe Komisije za reviziju u Turskoj utvrđeni nedostaci u provedbi službenih kontrola proizvodnje školjkaša namijenjenih izvozu u Uniju i jer su države članice prijavile neusklađene pošiljke školjkaša podrijetlom iz Turske koje nisu ispunjavale mikrobiološke standarde Unije.

               (2)

               Posljednjom revizijom koju je služba Komisije za reviziju provela u rujnu 2015. utvrđeno je da još uvijek postoje značajni nedostaci u sustavu kontrole za školjkaše namijenjene izvozu u Uniju. Turska nadležna tijela dostavila su informacije u pogledu korektivnih mjera koje su poduzete u vezi s tim nedostacima. Međutim neki od tih nedostataka, osobito u pogledu rada laboratorija, još uvijek postoje.

               (3)

               Zbog prirode proizvoda o kojima je riječ primjenu Provedbene uredbe (EU) br. 743/2013 trebalo bi stoga produljiti dok se ne dobiju dovoljna jamstva, dok se testovima koje provode države članice ne dokaže usklađenost pošiljaka i dok se dodatnom revizijom ne potvrdi mogućnost ukidanja mjera.

               (4)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   U članku 5. drugom stavku Provedbene uredbe (EU) br. 743/2013 datum „31. prosinca 2017.” zamjenjuje se datumom „31. prosinca 2021.”.
   Članak 2.
   Ova Uredba stupa na snagu trećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 18. prosinca 2017.

            Za Komisiju

            Predsjednik

         Jean-Claude JUNCKER

      (1)  SL L 24, 30.1.1998., str. 9.

      (2)  Provedbena uredba Komisije (EU) br. 743/2013 od 31. srpnja 2013. o uvođenju zaštitnih mjera za uvoz školjkaša iz Turske namijenjenih za ljudsku prehranu (SL L 205, 1.8.2013., str. 1.).


title: Provedbena uredba Komisije (EU) 2017/2386 оd 19. prosinca 2017. o utvrđivanju koeficijenta dodjele koji se primjenjuje na količine obuhvaćene zahtjevima za uvozne dozvole podnesenima od 1. do 7. prosinca 2017. i o određivanju količina koje je potrebno dodati količini utvrđenoj za podrazdoblje od 1. travnja do 30. lipnja 2018. u okviru carinskih kvota koje su Uredbom (EZ) br. 1385/2007 otvorene u sektoru mesa peradi

text:
               20.12.2017

               HR

               Službeni list Europske unije

               L 340/43

         PROVEDBENA UREDBA KOMISIJE (EU) 2017/2386
   оd 19. prosinca 2017.
   o utvrđivanju koeficijenta dodjele koji se primjenjuje na količine obuhvaćene zahtjevima za uvozne dozvole podnesenima od 1. do 7. prosinca 2017. i o određivanju količina koje je potrebno dodati količini utvrđenoj za podrazdoblje od 1. travnja do 30. lipnja 2018. u okviru carinskih kvota koje su Uredbom (EZ) br. 1385/2007 otvorene u sektoru mesa peradi
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 188.,
   budući da:

               (1)

               Uredbom Komisije (EZ) br. 1385/2007 (2) otvorene su godišnje carinske kvote za uvoz proizvoda iz sektora mesa peradi.

               (2)

               Količine obuhvaćene zahtjevima za uvozne dozvole podnesenima od 1. do 7. prosinca 2017. za podrazdoblje od 1. siječnja do 31. ožujka 2018. za neke kvote premašuju raspoložive količine. Stoga je potrebno odrediti u kojoj se mjeri uvozne dozvole mogu izdavati tako da se odredi koeficijent dodjele koji će se primjenjivati na količine za koje je podnesen zahtjev, izračunan u skladu s člankom 7. stavkom 2. Uredbe Komisije (EZ) br. 1301/2006 (3).

               (3)

               Količine obuhvaćene zahtjevima za uvozne dozvole podnesenima od 1. do 7. prosinca 2017. za podrazdoblje od 1. siječnja do 31. ožujka 2018. za neke su kvote manje od raspoloživih količina. Stoga je potrebno odrediti količine za koje nisu podneseni zahtjevi i dodati ih količini utvrđenoj za sljedeće podrazdoblje kvote.

               (4)

               Kako bi se osigurala učinkovitost mjere, ova bi Uredba trebala stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   1.   Količine obuhvaćene zahtjevima za uvozne dozvole podnesenima u skladu s Uredbom (EZ) br. 1385/2007 za podrazdoblje od 1. siječnja do 31. ožujka 2018. množe se s koeficijentom dodjele iz Priloga ovoj Uredbi.
   2.   Količine za koje nisu podneseni zahtjevi za uvozne dozvole u skladu s Uredbom (EZ) br. 1385/2007, koje je potrebno dodati podrazdoblju od 1. travnja do 30. lipnja 2018., navedene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. prosinca 2017.

            Za Komisiju,

            u ime predsjednika,

         Jerzy PLEWA

            Glavni direktor

            Glavna uprava za poljoprivredu i ruralni razvoj

      (1)  SL L 347, 20.12.2013., str. 671.

      (2)  Uredba Komisije (EZ) br. 1385/2007 od 26. studenoga 2007. o utvrđivanju detaljnih pravila za primjenu Uredbe Vijeća (EZ) br. 774/94 o otvaranju i upravljanju određenim carinskim kvotama Zajednice za meso peradi (SL L 309, 27.11.2007., str. 47.).

      (3)  Uredba Komisije (EZ) br. 1301/2006 od 31. kolovoza 2006. o utvrđivanju zajedničkih pravila za upravljanje uvoznim carinskim kvotama za poljoprivredne proizvode kojima upravlja sustav uvoznih dozvola (SL L 238, 1.9.2006., str. 13.).

      PRILOG

                  Redni br.

                  Koeficijent dodjele – zahtjevi podneseni za podrazdoblje od 1. siječnja do 31. ožujka 2018.
                  (u %)

                  Količine za koje nije podnesen zahtjev koje treba dodati količini raspoloživoj za podrazdoblje od 1. travnja do 30. lipnja 2018.
                  (u kg)

                  09.4410

                  0,121815

                  —

                  09.4411

                  0,124054

                  —

                  09.4412

                  0,124223

                  —

                  09.4420

                  4,646057

                  —

                  09.4421

                  —

                  175 000

                  09.4422

                  0,803288

                  —